Bitki və heyvan orqanizmlərinin vəziyyətində YQH-ın xeyli az konsentrasiyaları əks oluna bilir. Məsələn, havanın kükürd qazı ilə( YQH-dən 10 dəfə aşağı qatılığı ilə) çirklənməsi bitki yarpaqlarının xroniki, və ya qısa müddətki zədələnməsinə, böyümənin ləngiməsinə, məhsuldarlığın azalmasına səbəb olur. YQH-in tətbiq edilməsi müəyyən bir hədd ölçüsünə əsaslanır ki, ondan aşağı qiymət olan sahədə qalmaq tamamilə təhlükəsizdir. Ona görə də təcrübi nəticələr əsasında təyin edilən YQH qiymətləri müxtəlif ölkələrdə eyni deyildir və vaxtaşırı yoxlanılır. Məsələn, Rusiyada qurğuşun və onun qeyri-üzvi birləşmələri üçün YQH- içməli su ambarlarında 0,1 mq/l, istehsal sahəsi olan yerlərdə havada- 0,001 mq/m3, atmosfer havasında - 0,0003 mq/m3-dır. YQH-in təyin edilməsi üçün hesablama üsulları, bioloji təcrübələrin nəticələri, həmçinin zərərli təsirlərə məruz qalan şəxslərin sağlamlığına dinamik müşahidələrin materialları istifadə olunur. Son zamanlar kompyuter modelləşdirmə metodlarından, yeni maddələrin bioloji fəallığının proqnozundan, müxtəlif sahələrdə biotestlərdən istifadə olunur. ABŞ-da kömür mədənlərində toz üçün YQH-in təsbit edilməsi üçün mədən işçilərinin peşə xəstəliklərinin və ölüm sayının çoxsaylı araşdırmalarından istifadə olunmuşdur. Peşə xəstəliklərinin artması YQH-in qiymətinin və onun yerinə yetirilməsinə nəzarətin gücləndirilməsinə vadar etdi.